### Beslutningstema

Budgetopfølgning på Teknik- og Miljøudvalgets budgetområde. De generelle forhold fra budgetopfølgningen indgår i den samlede budgetopfølgning for kommunen.

### Sagsfremstilling

Ifølge kommunens Økonomiske Procedurer skal fagudvalgene behandle forventninger til årsregnskabet ved to årlige budgetopfølgninger. Budgetopfølgningen pr. 30.4. skal sikre overholdelse af budget 2025 og sikre nødvendige tiltag i relation til budgetlægningen for 2026.

Fagudvalgene er pålagt at ledsage eventuelle forventede merforbrug med forslag til finansiering indenfor bevillingsrammen, herunder handlingsinitiativer til sikring af fremtidig budgetoverholdelse. Dette indebærer også, at fagudvalgene har ansvaret for at fremsætte forslag til nedjustering af serviceniveauet, således at dette bringes i overensstemmelse med det udmeldte budget.

En samlet vurdering af Teknik- og Miljøudvalgets driftsområder indebærer en forventning om et merforbrug på 8,3 mio. kr.

**Klima, Plan og Udvikling**
Driftsmidler afsat til Trafiksikkerhed disponeres inden årets udgang og forventes i balance.

**Borger-, Digital- & Ejendomsservice**
Området forventer et merforbrug på 5,5 mio. kr. Der forventes fortsat at være ubalance mellem det indarbejdede rationale i Ejendomsservice og det opnåede resultat for nedbringelse af kommunale bygningskvadratmeter. Der bliver løbende prioriteret i disponeringerne til bl.a. ind- og udvendig vedligehold.

Central rengøring forventes i balance.

**Teknik og Miljø**
Et merforbrug på 1,5 mio. kr. til Skadedyrsbekæmpelse vil indgå i takstberegningen for 2026.

**Miljø og natur**
Et samlet merforbrug på 1,3 mio. kr. skyldes udlæg til projekter som henføres til eksterne naturgenopretnings-projekter på 1,7 mio. kr. Først ved afslutning af et projekt vil kommunes udlæg blive 100 % medfinansieret af Statens puljemidler. Myndighedsafdeling forventer et mindreforbrug på 400.000 kr.

**Jordforsyning**
På jordforsyningens driftsområde administreres indtægter fra udlejning og forpagtninger. Det forventes som ud-gangspunkt at området opnår de budgetterede indtægter og dermed vil være i balance.

**Anlæg**
I forbindelse med budgetopfølgningen pr. 30. april 2025 er der foretaget en gennemgang og revurdering af de igangværende anlægsprojekter i 2025. Der forventes at være et mindreforbrug på 26,4 mio. kr. inkl. anlæg på Jordforsyning. Ikke forbrugte anlægsmidler på igangværende anlægsprojekter vil blive søgt overført til 2026.

**Bevillingsmæssige ændringer**
På anlæg søges tillægsbevilling på 1,0 mio. kr. vedrørende mindreforbrug på Kanalisering [adresse]. Beløbet tilgår kassebeholdningen.

### Indstilling Direktionen indstiller,

at budgetopfølgningen pr. 30. april 2025 for Teknik- og Miljøudvalgets område godkendes, og

at generelle bemærkninger indgår i den samlede budgetopfølgning for Tønder Kommune.

### Beslutning

Indstillingen godkendt.